DHONI
కొనసాగించేందుకు సెలక్టర్లు సుముఖత
న్యూఢిల్లీ: వరల్డ్‌ కప్‌ 2019 వరకు టీమిండియా వన్డే,టి20 కెప్టెన్‌ ధోనీ అంతర్జాతీయ క్రికెట్‌లో కొనసాగాలని సెలక్టర్లు కోరుకుంటున్నారు. కాగా వచ్చే ఏడాది వరల్డ్‌ కప్‌ వరకు తాను క్రికెట్‌ ఆడేందుకు సిద్దంగా ఉన్నానని ధోనీ ఇటీవల మీడియా సమావేశంలో ప్రకటించిన సంగతి తెలిసిందే.ఈ నేపథ్యంలో ధోనీకి భారత్‌ క్రికెట్‌కు చెందిన పలువురు మాజీలతో పాటు ప్రస్తుత క్రికెటర్లు సైతం మద్దతుగా నిలిచారు.తాజాగా ఎంఎస్‌కె ప్రసాద్‌ నేతృత్వంలోని జాతీయ సెలక్షన్‌ కమిటీ కూడా 2019 వరకు ధోనీని కొనసాగించాలనే నిర్ణయానికి వచ్చినట్లు తెలుస్తుంది.ధోనీ నేతృత్వంలోని టీమిండియా భారత్‌కు ఎన్నో చిరస్మరణీయ విజయాలు అందించిన సంగతి తెలిసిందే.ఇటీవల న్యూజిలాండ్‌తో ముగిసిన వన్డే సిరీస్‌లో కూడా ధోనీ సేన విజయాన్ని సాధించింది.ఈ నేపథ్యంలో ప్రస్తుతం జట్టులో సమతుల్యత చక్కగా ఉందని ఇదే జట్టుని 2019 వరకు కొనసాగించాలనే ఆలోచనకు సెలక్టర్లు వచ్చినట్లు తెలుస్తుంది.
ఫిట్‌నెస్‌ పరంగా ధోనీ చక్కడా ఉన్నాడని,వచ్చే వరల్డ్‌ కప్‌ వరకు ధోనీ అంతర్జాతీయ క్రికెట్‌లో కొనసాగితే సెలక్టర్లకు కూడా వారి జాబ్‌ సులభం అవుతుందని కమిటీలోని సభ్యుడు ఒకరు పేర్కొన్నాడు.వయసులో పాటు ఫిట్‌నెస్‌ పరంగా ధోనీ అత్యుత్తమ ప్రదర్శన కనపరుస్తుండటంతో ధోనీని తప్పించాలనే ఆలోచన కూడా సెలక్టర్లకు లేదని పేర్కొన్నాడు.కాగా 2017లో ఇంగ్లాండ్‌లో జరుగనున్న చాంపియన్స్‌ ట్రోఫీపై సెలక్టర్లు దృష్టి సారించనున్నారు.దీని తరువాత ధోనీ భవితవ్యంపై సెలక్టర్లు ఒక నిర్ణయం తీసుకుంటారని వివరించాడు.కెప్టెన్‌ ధోనీ సేవలు కూడా టీమిండియాకు అవసరమని అతడు స్పష్టం చేశాడు.ధోనీ రాబోయే మూడు సంవత్సరాలు కూడా ఆడితే అది జట్టు కు ఎంతో మేలు జరుగుతుందని పేర్కొన్నాడు.జట్టులో ఇతర ఆటగాళ్ల పట్ల ధోనీ చూపించే తీరు రోజు రోజుకు పెరుగుతుందే తప్ప తగ్గడం లేదని వెల్లడించాడు.రాబోయే రోజుల్లో ధోనీ తన కెరీర్‌లోనే మెరుగైన క్రికెట్‌ ఆడతాడని సెలక్టర్లు భావిస్తున్నాని వివరించాడు.బిసిసిఐ అందించిన సత్తా ఉన్న కెప్టెన్లలో ధోనీ ఒకడు.కాగా మూడు ఫార్మాట్లలో కూడా టీమిండియాకు ధోనీ ఎన్నో చిరస్మరణీయ విజయాలు అందించాడు.వన్డేలో భారత జట్టుకు 108 విజయాలను అందించిన ధోనీ ప్రపంచంలోనే ఎక్కువ విజయాలను అందించిన రెండవ కెప్టెన్లగా కొనసాగుతున్నాడు.